क्रीमिया

क्रीमिया चाहे क्राइमिया (Crimea kry-MEE-ə) पूरबी यूरोप में काला सागर के उत्तरी माथ पर एगो प्रायदीप बा। एहिजा के आबादी 24 लाख बा जेह में ज्यादातर लोग एथनिक रूसी लोग हवे आ साथे साथ मजिगर आबादी यूक्रेनियाई लोगन आ क्रीमियाई तातार लोगन के बाटे। लगभग पूरे प्रायदीप चारों ओर से पानी से घेराइल बा, काला सागर से आ छोट खन अजोव सागर से; ई यूक्रेन के खेरसोन ओब्लास्त के दक्खिन में पड़े ला आ एकरा से पेरेकोप थलजोड़ से जुड़ल हवे, आ रूस के क्रास्नोदार क्राय से पच्छिम में पड़े ला जेकरा से ई कर्च के जलजोड़ द्वारा अलग होला हालांकि, 2018 के बाद से क्रीमियन ब्रिज से जुड़ल बाटे। अराबात स्पिट एह प्रायदीप के उत्तरपूरुब में बा जे एगो पातर पट्टी हवे जवन शिवास नाँव के लैगून सभ के सिस्टम के अजोव सागर से अलगा करे ले। काला सागर के पार एकरे पच्छिम में रोमानिया देस बा आ दक्खिन में तुर्की पड़े ला।